I toppen af artiklen kan du se den sekvens, da tv-eksperten Lars Jacobsen blev badet i alkoholiske væsker efter Danmarks 5-1-sejr over Irland.

Landstræner Åge Hareide har næsten truppen på plads til de kommende testkampe mod Panama og Chile, og man skal ikke forvente mange hvis nogle kaniner i hatten. Kontinuitet er vigtigt, siger Hareide.

VM nærmer sig med hastige skridt.

Tirsdag er der blot 100 dage til, at slutrunden begynder med åbningskampen mellem værterne fra Rusland og modstanderen fra Saudi-Arabien, og så er det tid til, at hele fodboldverdenen zoomer ind på slutrunden og dropper alt andet for en stund.

Det gør Åge Hareide, i hvert fald, og han stiller særligt skarpt på Danmark, som han var med til at kvalificere i playoff-storsejren på 5-1 over Irland. Men nordmanden er sulten på flere sejre, når det gælder modstanderne Peru, Australien og Frankrig i gruppespillet.

»Vi skal videre fra gruppen.,« siger Åge Hareide, der glæder sig enormt til sin første slutrunde.

»Det er fantastisk, og det er meget specielt for mig at skulle med på vegne af den danske nation og spillerne.«

Åge Hareide fik sig en fortjent flyvetur efter 5-1-sejren over Irland i november. Foto: CLODAGH KILCOYNE Vis mere Åge Hareide fik sig en fortjent flyvetur efter 5-1-sejren over Irland i november. Foto: CLODAGH KILCOYNE

Hareide er allerede godt igang med forberedelserne til slutrunden, herunder de kommende to testkampe mod Panama og Chile. I øjeblikket flyver han Europa tyndt for at besøge de danske landsholdsspillere.

»Jeg har næsten nået alle spillerne. Først nåede jeg ni spillere på en uge, og næste weekend skal vi først se Bordeaux (Lukas Lerager og Martin Braithwaite, red.) om lørdagen og derefter til Madrid for at se Celta Vigo-spillerne (Daniel Wass og Pione Sisto, der møder Atletico om søndagen, red.).«

Hvordan afgør du, hvilke spillere du besøger? Er det alle dem, der var i truppen til Irland-kampen?

»Det er alle de spillere, som jeg har brugt i 2017. Vi har rigtig godt styr på spillere som Nicklas Bendtner og Mike Jensen i Rosenborg, fordi jeg taler med sportschef Stig Inge Bjørnebye, som var min assistent på det norske landshold, og som jeg har haft i Brøndby, så vi får gode tilbagemeldinger derfra. Det samme er tilfældet med spillerne i FC København, der har Ståle (Solbakken, red.) som træner. Vi følger automatisk spillerne i de danske klubber tæt, og så er der de udenlandske spillere, som har brug for en opdatering på, hvad vi tænker i forhold til Rusland. Det forsøger vi at involvere spillerne i.«

Er det meget dine planer for VM, som I taler om, eller er der også tid til at snakke taktik?

»Det er forskelligt. Generelt planlægger vi, hvordan vi gør op til VM og under VM, men så kan der også være spillere, som vi drøfter deres rolle på holdet med. Det kan være, at jeg vil vide, hvordan spilleren bliver brugt på klubholdet, og så ser jeg en kamp live og diskuterer med spilleren efterfølgende, hvis det adskiller sig fra den måde, som jeg bruger spilleren på i landsholdsregi. Det er alt fra det generelle til det mere specifikke. Det, der handler om spilleren selv og rollen på holdet. Det er en god snak, og det er godt, at vi får set dem live, hvis det er muligt. Det er vigtigt.«

Der venter to testkampe i den kommende måneds tid mod Panama og Chile, og du skal udtage en trup til de to kampe 12. marts. Har du truppen på plads allerede nu, eller er det noget, som du først beslutter i den kommende uge?

»Jeg har den stort set på plads. Spillerne er friske og klar til kamp, og alle vil være med frem mod VM og også til VM. Det giver noget ekstra motivation. Der er konkurrence, og det ser vi på, men det hele er stort set på plads.«

Hvad indgår i dine overvejelser, når du skal sammensætte en trup?

»Kontinuitet. Det er vigtigt, så vi kan arbejde videre med de spillere, som vi kender. Når de render rundt i klubberne og ellers er friske, ved de præcis, hvad de skal gøre, når de møder ind i landsholdslejren. For mig er det meget vigtigt, at vi kan have en følelse af, at vi har en slags klubhold. Man kender sin rolle, der er konkurrence om pladserne, og nu har spillerne så muligheden for at vise det frem i de to kampe, som kommer.«

Du siger, at du meget gerne vil have kontinuitet på landsholdet. Betyder det, at der ikke er plads til at prøve nye ting af i testkampene?

»Nej, men vi har tror på de ting, som vi laver, og vi lykkedes godt med det i 2017, så der skal være meget gode grunde til at prøve noget nyt. Vi skal have tillid til dem, som har været med hele vejen.«

En spiller som Jens Martin Gammelby har spillet godt for Silkeborg, og flere er begyndt at nævne ham som én, der kunne være interessant at se på landsholdet på højre back-positionen. Skal vi forvente at se ham i aktion?

»Han spillede godt i Abu Dhabi (hvor ligalandsholdet var i januar, red.). Der så jeg ham i første kamp mod Sverige (Åge Hareide rejste hjem på grund af rygproblemer inden sidste kamp mod Jordan, red.). Han minder lidt om Henrik Dalsgaard som type. De er begge dygtige og spændende spillere, og Gammelby er en, som vi følger. Der er konkurrence på højre back, så for Gammelby handler det om at fortsætte med at spille godt.«

LÆS MERE: Ny storklub jagter Eriksen: Og de vil betale rigtigt mange penge for ham

I forhold til den endelige VM-trup, hvad lægger du så mest vægt på – nuværende form eller plads i landsholdshierarkiet?

»Jeg lægger mest vægt på, at spillerne har været med til at sikre VM-kvalifikationen. Hvis ikke en spiller har et stort formdyk, hvilket sker sjældent, eller en skade, så er det kontinuiteten, der er vigtig for mig. Spillerne kender landsholdet, hinanden og har det godt sammen på og uden for banen. Det er meget vigtigt.«

Så der skal meget til før, at du ændrer på VM-truppen?

»Man skal være bedre end dem, der allerede er der, og gerne kunne byde på noget ekstra. Vi har godt styr på spillerne rundt omkring. Det vil altid være en diskussion, om en spiller passer ind på landsholdet eller ej, men vi havde et specielt 2017 med en bestemt gruppe spillere, og det fungerede godt.«

Består den bedste VM-trup automatisk af landets bedste 23 spillere?

»Det behøver ikke være de 23 bedste spillere, hvis de nu skulle rangeres. Der er brug for 23 spillere, som fungerer godt sammen over tid. En VM-slutrunde varer mere end en uge, og med en ambition om at komme videre fra gruppespillet er det vigtigt med typer, der passer sammen over tid. De landshold, som lykkes, lykkes, fordi spillerne kender hinanden godt.«

William Kvist blev fuldt fortjent hyldet efter landskampen mod Irland, og BT belønnede ham med topkarakter i den kamp. Foto: Liselotte Sabroe Vis mere William Kvist blev fuldt fortjent hyldet efter landskampen mod Irland, og BT belønnede ham med topkarakter i den kamp. Foto: Liselotte Sabroe

En af de spillere, der også har været diskuteret på det sidste, er William Kvist – senest efter hans uheldige aflevering mod FC Midtjylland. Han har indtil videre været vigtig for landsholdet og givet den kontinuitet, som du snakker om. Hvordan ser du på hans plads?

»Det diskuterer jeg med William – ikke med dig. Vi kan snakke om en spiller som Gammelby, der ikke har været med, men ellers kan jeg ikke begynde at diskutere enkeltspillere. William Kvist var den bedste spiller på banen i Dublin. Det siger alt. Det var den seneste landskamp. Jeg siger klart til William, hvad jeg mener om hans præstationer, men ikke til dig.«

Nicklas Bendtner har sagt i et interview med VG, at han føler sig sikker på at være med til VM. Kan han føle sig sikker på det?

»Der er ingen spillere, som kan føle sig helt sikre, men jeg kan godt lide, at han siger sådan. Han har blikket rettet mod VM, og det er vigtigt for mig. Det er et signal om, at han meget gerne vil med, og det kan jeg lide. Vi ved, hvad han kan, og han var senest på banen i en træningskamp for Rosenborg, hvor han scorede to mål og spillede en meget god kamp.«

Angående spillet på banen ved jeg, at I på landsholdet ser meget video af kommende modstandere, i det her tilfælde Peru, Australien og Frankrig, når VM står for døren. Hvad kigger du efter?

»Jeg ser efter svagheder. Hvordan forsvarer de? Hvordan forsvarer de sig, når de mister bolden? Hvordan vil de angribe os, når vi mister bolden? Jeg ser blandt andet efter, hvad der sker i omstillingsspillet og i det mere balancerede spil.«

Hvad har fanget dine øjne indtil videre?

»På det sidste har jeg koncentreret mig mest om Panama, for dem skal vi møde snart. Hvis jeg skal sige noget generelt om vores modstandere i gruppen, har Frankrig bare kvalitet over hele linjen, men hvis det er nogen trøst, plejer vi jo, som Jon Dahl siger, at slå Frankrig. Peru har en stærk defensiv, er aggressive og godt organiseret, men de kan være lidt svage på standardsituationer, og det må vi kunne udnytte med vores højde og Christian Eriksens fod. Australien er på mange måder et fighterhold. Det er svært at vide, hvordan det kommer til at se ud med deres nye træner, Bert van Marwijk, men Jon Dahl (Tomasson, assistent for Hareide, red.) har spillet under ham (i Feyenoord, red.), så han kender ham rigtig godt. De har en god og tydelig gejst. Jeg skal se dem i Norge mod Norge dagen efter vores Panama-kamp.«

Danmark spiller sin første kamp ved VM 16. juni mod Peru.